Lü Pu

Lü Pu (čín. 呂布, pchin-jin: Lǚ Bù; * 156 - † 7. november 198) bol čínsky bojovník a generál počas neskorej dynastie Chan. Vynikal v lukostreľbe a jazde na koni, čím si vyslúžil prezývku "Lietajúci generál".
Okrem toho, že na bojisku bol neporaziteľný, Lü Pu bol povestný aj preto, že zradil a zabil dvoch vládcov, ktorí mu boli adoptívnymi otcami. Bol známy aj vďaka ľúbostnému vzťahu s (pravdepodobne) fiktívnou Tiao-čchan, čo viedlo k zavraždeniu Tung Čua, tyranského vládcu, ktorý mal pod kontrolou cisára Siena. Klasický čínsky román Dejiny Troch ríš Lü Pua vykresľuje ako nemilosrdného bojovníka, ktorý nepozná vernosť. Lü Pu bol neskôr porazený a zajatý Cchao Cchaom v bitke pri Sia-pchi. Potom ho Cchao Cchao nechal obesiť.

Služba pri Ting Jüanovi

Lü Pu začal svoju kariéru bojovníka pri guvernérovi provincie Ping, Ting Jüanovi. V roku 189 Ting Jüan viedol svoje vojsko do hlavného mesta Luo-jang na pomoc Hlavnému Generálovi Che Ťinovi v boji proti Eunuchom. Che Ťina zavraždili a keď sa v boji stretli Eunuchovia a stúpenci Che Ťina, mesto sa ocitlo v chaose.

Služba pri Tung Čuovi

Tung Čuo, vládca provincie Liang, ktorého do Luo-jangu poslal Che Ťin, získal kontrolu nad luo-jangskou armádou. Lü Pu zradil a zabil Ting Jüana a jeho hlavu daroval Tung Čuovi ako symbol oddanosti a Tung prijal Lü Pua ako adoptívneho syna. Aby si Tung upevnil moc, zosadil cisára Šaa a nahradil ho cisárom Sienom, ktorého mal pod kontrolou, a presunul hlavné mesto do Čchang-anu. Tungov zjavný zámer získať kontrolu nad krajinou spojený s jeho tyraniou a krutosťou rozhneval veľa lojalistov, čím sa vystavil možnému atentátu. Preto Lü Pua menoval svojím osobným strážcom. Často, keď bol Tung rozhnevaný, hodil po Lü Puovi kopiju, ktorej sa ale vždy vyhol. Okrem toho mal Lü Pu prístup do Tung Čuovej rezidencie, kde mával milostné aféry s jednou z Tung Čuových slúžiek a neustále sa bál, že ho adoptívny otec odhalí. V roku 192, s podporou ministra Wang Jüna, Lü Pu sa rozhodol zabiť Tung Čua. Zobral si so sebou niekoľko dôveryhodných mužov , vrátane Kapitána Kavalérie Li Sua, aby jedno ráno privítal Tung Čua pri bráne paláca. Li Su bodol Tung Čua a Tung kričal na Lü Pua, aby ho zachránil. Lü však povedal, "Toto je cisársky rozkaz," a zasadil Tung Čuovi smrteľnú ranu.

Potulky po krajine

Po Tung Čuovej smrti ústredná vláda neudelila amnestiu Tung Čuovým stúpencom a oni zaútočili na Čchang-an. Počas desiatich dní si Čchang-an podmanili Li Ťüe a Kuo S' a Lü Pu musel po svojej porážke ujsť. Moc nad krajinou bola opäť v rukách Tung Čuových stúpencov. Lü Pu išiel k Jüan Šuovi do Jang-čou a chcel sa k nemu pridať. Jüan Šu ho odmietol, lebo sa bál, že zradí aj jeho. Lü Pu sa potom vydal na sever, aby sa pridal k Jüan Šaovi, ktorý ho prijal a Lü mu pomohol poraziť banditov, ktorých viedol Čang Jen. Jüan Šao sa neskôr Lü Pua začal báť, lebo Lü Puove vojsko bola čoraz silnejšie. Lü vycítil možné nebezpečenstvo, rýchlo opustil Jüan Šaa a vyhol sa vrahom, ktoré za ním Jüan poslal.
V roku 194, keď bol Cchao Cchao na vojenskom ťažení proti Tchao Čchienovi v provincii Sü, Cchaovi jeho podriadení Čang Miao a Čchen Kung sa vzbúrili a dovolili Lü Puovmu vojsku prevziať kontrolu nad provinciou Jen. Kao Šun pomohol Lüovi poraziť Cchao Cchaovu armádu. Keď sa Cchao Cchao dopočul, že provincia Jen padla do Lü Puových rúk, vrátil sa späť a obliehal Lüa v Pchu-jangu. Po viac než 100 dňoch obliehania prinútil hlad Lüa opustiť mesto.

Obsadenie provincie Sü

Keď opustil Pchu-jang, Lü Pu sa vydal do provincie Sü hľadať útočisko k novému guvernérovi Liou Pejovi. V roku 196 sa Lü Pu obrátil proti Liou Pejovi a zmocnil sa mesta Sia-pchi, čím sa stal guvernérom provincie Sü, a Liou Pej sa musel presunúť do susedného mesta Siao-pchej.
V tom istom roku Jüan Šu poslal armádu vedenú Ťi Lingom, aby zaútočila na Liou Peja. Lü Pu sa bál, že bude vystavený útoku od Jüan Šua ak Liou Pej príde o Siao-pchej, preto so svojimi vojakmi rozložil tábor južne od Siao-pchej, kde mal stretnutie s Liou Pejom a Ťi Lingom. Lü Pu obidvoch prehovoril, aby uzavreli medzi sebou mier a aby mu sľúbili, že odvolajú svoje vojská, ak dokáže lukom zasiahnuť špic kopije, ktorá bola postavená pri bráne. Lü z diaľky vystrelil šíp a presne zasiahol cieľ. Liou Pej a Ťi Ling dodržali sľub a svoje vojská odvolali.
Aby sa Jüan Šu vyrovnal Cchao Cchaovi, ktorý bol čoraz silnejší, navrhol Lü Puovi spojenectvo. Lü najprv súhlasil, ale neskôr si to rozmyslel. Poslal svojich mužov, aby našli a priniesli späť jeho dcéru, ktorá sa mala vydať za Jüan Šuovho syna. Lü tiež uväznil Jüanovho posla a zajatca poslal Cchao Cchaovi ako symbol priateľstva.

Pád a smrť

V roku 198 sa Lü Pu znova pridal k Jüan Šuovi a zaútočil na Liou Peja v Siao-pchej. Liou sa spojil s Cchao Cchaom a obaja viedli spojené armády do provincie Sü. Po troch mesiacoch obliehania a niekoľkých porážkach mali Lü Puovi vojaci slabú morálku a niektorí prestúpili k Cchao Cchaovi. V jednu noc Lü Pua zradili jeho vlastný vojaci a počas spánku ho zviazali a odovzdali Cchao Cchaovi. Keď bol Lü Pu pred Cchao Cchaom, chcel sa k nemu ešte pridať. Liou Pej však Cchao Cchaovi pripomenul osud Ting Jüana a Tung Čua, a Cchao nechal Lü Pua obesiť.